Á Húsavík er nú haldin sumarhátíð fyrir fötluð börn og fjölskyldur þeirra. Þar koma saman fjölskyldur af öllu landinu og gera sér glaðan dag.
Þetta er annað árið í röð sem sumarhátíðin stendur fötluðum börnum og fjölskyldum þeirra til boða. Verkefnið er styrkt af félagsmálaráðuneytinu sem viðbrögð við félagslegum áhrifum Covid-faraldursins. Styrktarfélag lamaðra og fatlaðra stendur að skipulaginu og Atli Lýðsson leiðir verkefnið.
Við erum svolítið fljót að gleyma en það var nú bara þannig þegar þessi faraldur fór af stað þá lokuðu flest allar þjónustustofnanir t.d. fyrir fatlaða og börn og settu mjög margar fjölskyldur sem eiga börn sem þurfa mikla athygli og hjálp í mjög erfiða og flókna stöðu og fólk þurfti stundum að klára sumarfríið og alla vega til að geta verið heima með börnin sín í hálfgerðu stofufangelsi í margar vikur.
Í fyrra fóru fjölskyldurnar í Vík í Mýrdal en nú er hátíðin einnig haldin á Húsavík. Þannig geta fjölskyldur alls staðar að af landinu tekið þátt án þess að þurfa að ferðast of langa vegalengd.
Verkefnið er unnið að norrænni fyrirmynd þar sem markmiðið er að gefa fjölskyldum fatlaðra barna tækifæri til að fara í skemmtilegt frí saman, sem annars getur verið mjög flókið og erfitt. Starfsfólk Reykjadals er með í för og mikið lagt upp úr að allir fái að njóta sín, börnin jafnt sem foreldrar þeirra og systkini.